
I. Правно основание за предоставяне на административната услуга:                               
       Правилата за валидиране на компетентности в СУ „Н. Й. Вапцаров“ включват процедурата по кандидатстване, провеждане на изпити и издаване на документ за валидиране, като се основават на Закон за предучилищното и училищно образование и Наредба №11 от 1 септември 2016 г. за оценяване на резултатите от обучението на учениците. Валидирането по чл. 53, ал. 1, т. 1, 2 и 3 се извършва при условията и по реда на държавния образователен стандарт за оценяването на резултатите от обучението на учениците.
      Закон за предучилищното и училищно образование:
      Чл. 166 (1) Валидирането е оценяване и признаване на съответствието между компетентности, придобити чрез неформално обучение и информално учене, и изискванията за завършване на клас, етап или степен на образование и/или за придобиване на професионална квалификация и издаване на съответния официален документ с цел: 
      1. достъп до образование в училищата от системата на предучилищното и училищното образование; 
      2. достъп до обучение за придобиване на професионална квалификация; 
      3. улесняване на достъпа до пазара на труда. 
      4. При условията и по реда на тази глава може да се валидират компетентности само на лица, които нямат придобито основно или средно образование. 

      Наредба № 11 от 1 септември 2016 г. за оценяване на резултатите от обучението на учениците: 
      Чл. 122. Валидиране на компетентности се извършва на лице: 
      1. навършило 16 години, което няма придобито основно или средно образование; 
      2. придобило средно образование в случаите, когато определен учебен предмет по чл. 135 ЗПУО не е включен в дипломата му; 
      3. със СОП, придобило съответния документ с оценки с качествен показател - за придобити компетентности за завършен период от училищно обучение или за завършен клас или етап от основната степен на образование, както и клас от първи гимназиален етап или първи гимназиален етап на средното образование. 
      Чл. 123. (1) Валидиране на компетентности може да се извършва:
      1. по определен учебен предмет за един или няколко класа от основната степен на образование; 
      2. по учебен предмет измежду учебните предмети български език и литература, чужд език – английски, френски, немски, италиански, испански или руски, математика, информационни технологии, физика и астрономия, биология и здравно образование, химия и опазване на околната среда, история и цивилизации, география и икономика и философия; 
      3. по всички общообразователни учебни предмети, предвидени за изучаване в задължителните учебни часове на рамковия учебен план за определен клас от основната степен на образование; 
      4. по учебните предмети, необходими за завършване на начален етап или на прогимназиален етап от основната степен на образование; 
      5. по учебните предмети или модули, необходими за придобиване на професионална квалификация.
      (2) Валидиране на компетентности по ал. 1, т. 3 и 4 се допуска само при представяне на завършен предходен клас или етап. 
      (3) Изключения от ал. 2 се допускат за случаите по чл. 122, т. 3, когато е невъзможно представянето на такъв документ. 
      (4) Валидирането на компетентности по ал. 1, т. 2 се допуска само за лица, придобили средно образование, ако учебният предмет не е включен в дипломата им.
      Чл. 124. (2) За допускане до валидиране лицето подава заявление до директора на училището, към което задължително прилага документ за завършен предходен клас или етап. 
      Чл. 125. (1) Придобитите компетентности чрез неформално обучение и информално учене се оценяват чрез полагане на един или няколко изпита. 
      (2) Когато валидирането на компетентностите е за един клас по един учебен предмет, изучаван за придобиване на общообразователна подготовка или на професионална подготовка, изпитът е един и се полага върху учебното съдържание, определено в съответната учебна програма по предмета.                                                                                                                                                                                          
        (3) Когато валидирането на компетентностите е за един клас по всички учебни предмети, изучавани за придобиване на общообразователна подготовка или на професионална подготовка, изпитите са по всеки от учебните предмети и се полагат върху учебното съдържание, определено в съответните учебни програми по предметите. 
        (4) Когато валидирането на компетентностите е за всички класове от етапа по един учебен предмет, изучаван за придобиване на общообразователна подготовка, изпитът е един и се полага върху учебното съдържание, определено в държавния образователен стандарт за общообразователна подготовка по съответния предмет. 
        (5) Когато валидирането на компетентностите е за всички класове от етапа по всички учебни предмети, изучавани за придобиване на общообразователна подготовка, изпитите са по всеки от учебните предмети и се полагат върху учебното съдържание, определено в държавния образователен стандарт за общообразователна подготовка по съответните предмети за съответния етап. 
        (6) Когато валидирането на компетентностите е по учебен предмет по чл. 135, ал. 1 ЗПУО, лицето избира дали да положи изпита върху учебното съдържание от задължителните модули на профилиращия учебен предмет, изучавано в избираемите учебни часове във втория гимназиален етап на средната степен на образование, или върху учебното съдържание, изучавано в задължителните часове в средната степен на образование. 
       (7) За лице по чл. 122, т. 3, което не владее български език и не може да положи изпитите по ал. 1 преди записването си в училището, в което ще продължи обучението си, валидирането на компетентностите за клас или етап може да се осъществи до края на учебната година, от която продължава обучението си в училище в системата на предучилищното и училищното образование. 
       (8) Съответният документ за валидиране се издава само при успешно полагане на всички изпити по ал. 3 и 5. 
       Чл. 128. (1) Валидирането по чл. 123, ал. 1, т. 2 се осъществява след успешно приключване на последния гимназиален клас. 
       (2) В случаите по ал. 1 лицата подават заявление по образец до регионалното управление на образованието по местоживеене в срока, определен в заповедта на министъра на образованието и науката по чл. 84, т. 1, а изпитът се полага в училище, посочено от началника на РУО. 
       (3) Изпитите по ал. 1 може да се положат най-рано на първата сесия за държавни зрелостни изпити след успешното приключване на последния гимназиален клас от съответното лице. 
       (4) Удостоверение за валидиране на компетентностите по общообразователен учебен предмет, не включен в дипломата за средно образование, се издава след представяне на дипломата за средно образование в училището, което издава удостоверението. 
        II. Орган, който предоставя административната услуга – СУ „Никола Йонков Вапцаров“                                                                                                                                                      
        Валидиране на компетентности се извършва на лице, което е било ученик в СУ „Н. Й. Вапцаров“ и е:
1.1 навършило 16 години и няма придобито основно или средно образование;
1.2 със СОП, придобило съответния документ с оценки с качествен показател - за придобити компетентности за завършен клас или етап от основната степен на образование, както и клас от първи гимназиален етап на средното образование.
1.3  придобило средно образование в случаите, когато определен учебен предмет по чл. 135 ЗПУО не е включен в дипломата му;
     III. Процедура по предоставяне на административната услуга:
     1. Желаещият да валидира компетентности за определен предмет/и, клас, етап, модул, професионална квалификация, подава заявление до Директора на СУ „ Никола Йонков Вапцаров“ като прилага и допълнителни документи за завършен предходен клас и/или етап на образование. Заявлението се подава лично от лицето, което желае да валидира компетентности за определен клас, етап и степен на образование и вписва коректно данните си.
     2. Директорът издава заповед за определяне на „Комисия за организация и провеждане на процедурата по валидирането на компетентности“, която разглежда документите;
     3. Комисията проучва документите и представените доказателства от лицето, заявило желание за валидиране на компетентности, придобити чрез неформално обучение или информално учене и изготвя  протокол с изразено становище и предлага допускане на процедурата;
     4. Директорът издава заповед за започване на процедура, в която се определят за какъв вид се извършва валидирането на компетентности за определен предмет/и, клас, етап, модул, професионална квалификация;
     5. Лицето се уведомява за започнатата процедура по валидиране на компетентности, за организацията и провеждането на изпитите, които следва да бъдат положени за валидиране на компетентности;
      6. Лицето се запознава със сумата, която трябва да бъде внесена, съгласно „ПМС № 195 на МС от 08.09.2017 г. ./изменено с Постановление 228/20.06.2024г.за за приемане на Тарифа за таксите, които се събират в системата за предучилищното и училищното образование“ / в размер на 40 лева (или съответствието в евро от 1. януари 2026)/ за един учебен предмет по банковата сметка на училищното настоятелство. 
      7. Издава се заповед за организиране и провеждане на изпитна сесия за валидиране на компетентности за определен клас/ етап на образование;
      8. ЗДУД координира изготвянето на конспекти за валидиране на компетентности за определен етап/ клас на образование, които се предоставят на лицето за подготовка за изпитите;
      9. Лицето, което желае да валидира компетентности за определен клас/ етап има задължение да се снабди с учебници и учебни помагала, да се подготви за изпитите по предоставените му конспекти по отделните предмети;
     10. Комисията по оценяване изготвя изпитни варианти, които се представят на ЗДУД в деня, в който се провежда изпитът.
     11. Комисията за организация и провеждане на процедурата по валидирането на компетентности /от т. 2/ изготвя протокол за успешно или неуспешното полагане на изпити.
     12. В случай, че лицето е положило изпитите за валидиране на компетентности успешно се издава документ за валидиране на компетентности – „Удостоверение за валидиране на компетентности за ………………. степен на образование“.
     13.  В случай че лицето се явява по всички учебни предмети за един клас или явява по всички учебни предмети за всички класове от етапа и на някой от изпитите оценката е слаб (2), лицето може да се явява на този изпит/ при представен документ за платена такса/ до успешното му полагане при зачитане на оценките от успешно положените изпити.
     14. Оценката, получена при полагане на изпит за валидиране на компетентности, не може да се променя.
     15. Гражданите не може повторно да валидират компетентности.
      IV. Орган, осъществяващ контрол върху дейността на органа по предоставянето на услугата:
     1. Министерство на образованието и науката;
      2. Регионално управление по образованието – Бургас;
      3. Директор.

